
                        PARLAMENTUL  ROMÂNIEI

CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	                            Bucureşti, 11 iunie 2014

             Nr. Pl-x  506/2013


                                              RAPORT

                                                                asupra

propunerii legislative privind adopţia în România
În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind adopţia în România, trimisă cu adresa        nr. Pl.x. 506 din 18 noiembrie 2013, înregistrată cu nr. 4c-11/1352 din 18 noiembrie 2013.
Senatul, în calitate de primă Cameră sesizată, a respins iniţiativa legislativă, în şedinţa din 12 noiembrie 2013.

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat.
Propunerea legislativă are ca obiect de reglementare înlocuirea actualului cadru normativ existent în materia adopţiei şi instituirea unui nou cadru legal în domeniu, reprezentat atât de dispoziţiile speciale ale Legii nr.273/2004, republicată, cu modificările şi completările ulterioare, cât şi cele consacrate în noul Cod civil, în cadrul Titlului III Capitolul III, urmând ca reglementările actuale cuprinse în Legea nr.273/2004 privind regimul juridic al adopţiei să fie abrogate.
Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr.665 din 3 iulie 2013.
Guvernul României, conform punctului de vedere transmis prin adresa cu nr.1614 din 6 septembrie 2013, nu susţine adoptarea propunerii legislative privind adopţia în România.
Comisia pentru sănătate şi familie a avizat negativ propunerea legislativă în şedinţa din data de 9 decembrie 2013, cu majoritate de voturi, conform adresei cu    nr. 4c-8/280/2013.

Comisia pentru egalitate de şanse pentru femei şi bărbaţi a avizat nefavorabil propunerea legislativă în şedinţa din data de 10 decembrie 2013, cu majoritate de voturi, conform adresei cu nr. 37/493/2013.
Comisia pentru politică externă a avizat favorabil iniţiativa legislativă în şedinţa din data de 10 decembrie 2013, cu majoritate de voturi, conform adresei cu nr. 4c-5/509/2013.
Comisia pentru drepturile omului, culte şi problemele minorităţilor naţionale a avizat favorabil propunerea legislativă în şedinţa din data de 9 decembrie 2013, cu majoritate de voturi, conform adresei cu nr. 4c-8/280/2013.
În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă în şedinţa din data de 11 iunie 2014.

La şedinţă, deputaţii Comisiei juridice, de disciplină şi imunităţi au fost prezenţi conform listei de prezenţă.

La dezbateri a participat, în calitate de invitat din partea Autorităţii Naţionale pentru Protecţia Drepturilor Copilului şi Adopţii, doamna Nicoleta Curelaru, şef Serviciu juridic. Doamna Curelaru a prezentat membrilor comisiei prezenţi la dezbateri punctul de vedere oficial al instituţiei reprezentate şi a expus argumentele în baza cărora propune respingerea iniţiativei legislative.

Asociaţia Catharsis – Centru de servicii psiho-sociale, persoană juridică română de drept privat şi utilitate publică, cu sediul în Braşov, a transmis Comisiei juridice, de disciplină şi imunităţi un memoriu, în numele a 33 de ONG-uri româneşti care au ca obiect de activitate apărarea drepturilor copilului, prin care solicită adoptarea prezentei iniţiative legislative în vederea “abrogării Legii nr.273/2004 privind regimul adopţiei, pe care o califică ca fiind depăşită, şi înlocuirea actualului cadru normativ existent în materia adopţiei cu reglementările cuprinse în proiectul de act normativ iniţiat de domnul senator Sebastian Grapă.”.
Memoriul a fost analizat de toţi membrii comisiei prezenţi la dezbatere iniţiativei legislative.

În urma dezbaterilor, membrii Comisiei au hotărât, cu majoritate de voturi, să propună plenului Camerei Deputaţilor, spre dezbatere şi adoptare, un raport de respingere a propunerii legislative privind adopţia în România, întrucât propunerea legislativă nu este corelată cu legislaţia în vigoare în domeniu – Codul civil şi Legea nr. 273/2004 privind regimul juridic al adopţiei, republicată, cu modificările şi completările ulterioare – instituind norme paralele sau abrogând dispoziţii absolut necesare pentru reglementarea cât mai completă a adopţiilor la nivel naţional.

Conform avizului Consiliului Legislativ, prezenta iniţiativă legislativă conţine 57 de articole, 18 articole preiau dispoziţii din Codul civil: unele integral sau într-o redactare asemănătoare, iar altele greşit sau insuficient, având în vedere aspectul juridic reglementat.

Având în vedere recenta adoptare a Codului civil, o reglementare nouă în materia adopţiei ar fi fost utilă dacă ar fi modificat constructiv textele aferente materiei – art.451 – 482 Cod civil -, dar, prin adoptarea acestei iniţiative legislative s-ar crea doar un paralelism legislativ.

Legea nr. 273/2004 privind regimul juridic al adopţiei a fost republicată în anul 2012, după modificări şi completări substanţiale aduse textului anterior, astfel încât, în prezent conţine 99 de articole, faţă de aproximativ 30 articole din prezenta propunere, care nu se regăsesc, identic sau asemănător, în Codul civil, prezenta propunere legislativă neaducând un plus de valoare reglementărilor în vigoare în materia adopţiilor.
Propunerea legislativă se încadrează în categoria legilor organice. 
                  PREŞEDINTE,                                                  SECRETAR,

         BOGDAN LIVIU CIUCĂ                   CĂTĂLIN THEODOR NICOLESCU

Consilier parlamentar,

Rodica Penescu

